De re veneria (Philaenis)
De re veneria (Graece Περὶ Ἀφροδισίων) fuit opus hodie deperditus de aphrodisiis et de meretricum officio, saeculo IV a.C.n. a Philaenide Samia scriptum. Cuiusdam libri oratione soluta de ea re, Philaenidi adscripti, exigua fragmenta nuper reperta sunt inter papyros Oxyrhynchi (P.Oxy. 2891). E libro sic cognito discimus exstitisse re vera traditionem Graecam scriptorum technicorum de eroticis; eam traditionem hausivit Ovidius dum composuit carmina sua De Arte Amatoria. Philaenidem librumque eius commemorant Timaeus, Aristoteles, Chrysippus Solius, Clearchus Solius, Polybius, Athenaeus, Clemens Alexandrinus. Sed Aristoteles dicit opus Philaenidis carmen fuisse; poeta Aeschrio Samius in "epitaphio Philaenidis" praetendit eam neque meretricem neque scriptorem de re amatoria esse, istumque librum re vera a quodam "Polycrate Atheniensi" scriptum.